정조 20년
將仕郞愼信疏曰伏以臣嘗以勳裔出入於侍衛之末矣今雖流落鄕曲屛伏蓬蓽而每自瞻望北斗藹然慕君之誠悠然戀主之想不敢以賤卑疎遠之故自後於人矣臣竊伏聞我聖上因天示警側身修省降如綸之音求抱蘊之士臣之愚意以爲凡在草野者苟非至愚至迷而稍有識見則皆當輸丹心披素志各陳其所懷以待我聖上裁擇之也臣之愚意旣如此臣亦烏敢趑趄囁嚅欲進而不進欲發而不發終抱一得之愚而不以聞於九重乎今使臣將言安民之政則我聖上旣已安民措斯民於泰階矣今使臣將言右文之治則我聖上旣已右文闡斯文奎躔矣凡此數者固不待乎臣之覶縷而抑臣區區欲陳者誠以爲安不可以忘危文不可以舍武我國家百年昇平一世享泰至於戎務二字不無因循苟且之嘆此政臣平日耿耿者也今當我聖上側席虛襟之辰敢以戎務八條爲獻一曰都城之築雉也二曰西南之防虛也三曰營鎭之禁雇役也四曰郡邑之講捍禦也五曰江倉之內移也六曰山城之儲石也七曰軍制之復舊也八曰丁壯之補額也臣敢以螻蟻蚤蝨之賤不識雷霆鈇鉞之嚴妄有所陳伏乞聖上垂察裁擇焉一曰都城之築雉者何也蓋國有都城宗社之所在也人民之所聚也倉廩器械之所藏也爲四方根本之地夫捨根本而能行號令於四方者古未之聞也然而我國家每當板蕩則將相諸臣輒以去邠二字執爲上策當壬辰則有西灣之行當丙子則有南漢之行至於甲子而猶且有湖營之行未嘗坐根本之地而號令四方者抑何故歟今以都城地形觀之則背北山之險跨南山之固雖嶢關劍閣不可以加乎此而獨於南門外及於東門外兩處稍爲低平故議者紛然以此難於捍禦平居無事未嘗念及於綢繆而一有不幸則城池人民倉廩器械委而去之其爲識者之恥恨當如何哉臣謹按中國城制則每五十垜設一雉垜卽今之女墻雉卽今之曲城雉出城外四五丈左右多置穴眼賊附左城則從左穴射賊附右城則從右穴射故中國之城多處乎平原曠野而賊不敢逼者賴有此耳今我國都城南北依險處不足爲慮若東南門外稍低處則因其地形各察凸城大同乎雉制而空其中可使容人衆左右鑿出砲穴上建敵樓相距五六百步大砲中藏鐵丸大如鳥卵者數斗賊若來集城外砲丸從兩邊交發無論千兵萬馬雖金石將皆糜碎賊雖有雲梯衝車將安施哉若是則他堞雖無守兵只使數十人守砲樓而足矣其制雖倣於雉其功反勝於雉此非臣獨見故相臣柳成龍啓請於當時而未及旋行者也議者若曰東南門外沿城多是民家難毁撤云爾則此有不然者間五六百步則所當毁者將無幾何矣且城下多是草萊小戶雖厚價買所費亦無幾何矣況爲萬世不拔之基則些少委折有不可以盡拘惟在聖上裁擇二曰東南之防虛者何也蓋國有關防所以內衛其社外禦其侮爲萬世不拔之基者也臣竊伏見我國地形西至于關西南至于嶺南東而爲九邑北而爲六鎭遠者綿千有餘里近者越六七百里高山大川縱橫綉錯雄府巨鎭羅列棋布京師處其中左控右環古所謂天府者也然而臣愚所以每顧而爲憂者獨西南一隅是已夫西南隅若南陽安山仁川金浦通津等邑皆岸大海波濤之出沒潮汐之往來水路所通風帆所踔不可際涯而其距京城則不過爲六七十里且其道路所經山不高而峻水不深而險平原大陸朝發夕至顧今我國家邦運亨泰夷狄賓服雖知萬萬無他慮而設有不幸桀黠跋扈者闖發乎壃場夕扺浦上曉逼城下則智者不及謀勇者不及鬪不知國家將何以拒之耶臣以遠事觀之則高麗時倭寇累梗而忠淸京畿等沿海道多見暴掠者以有水路之易通而然也以近事觀之則丁未春訛言一興而仁川富平等沿海邑莫不靡散者以無關防之可恃而然也臣故曰西南一隅不可不置防禦而西南列邑中惟仁川於海門最爲要衝於京城最爲直路欲置防禦則捨此邑而奚以哉若自朝廷擇武臣中有威權者一人使守仁川而特畀西南防禦之任仍統旁邑而招集境內丁壯之士增置軍校益習馳射其城池器械糧餉等節亦令從長區處則亦足爲保障之一策矣議者若曰仁川等邑水原在其東江華在其西永宗當海之南蔽不足爲深慮云爾則有不然者自水原至江華越數百里道路如彼繚遠山川從以遮塞緩急固不相及矣若乃永宗則不過當京江水口地形不甚要害制度不甚鞏固夫自東南海上中流擧帆輕櫓在前利楫在後直取乎仁川則永宗塊處一邊將邈然不得聞知矣然則仁川邑其可仍以蔭窠置之耶其將更以防禦任之耶此則雖臣獨見多與識者相確謂之便宜惟在聖上裁擇三曰營鎭之禁雇役者何也我國沿海處俱有營鎭堡大則水使小則僉使萬戶權管等官遠近相望者將以防海也然而以臣愚見則其不足恃者有二各鎭水軍俱非營鎭附近處海邊人或在乎山郡或在乎野邑散處四方遠過百里倉卒危急之際簿書徵發動費月日且山氓野民所能者斧斤斫木所慣者耒耟翻田猝當戰艦則驚浪怒濤風檣走帆平生所未經夢寐所未睹彼將戰兢惴慓若隕于淵何暇彎弧裝藥作禦賊之計乎其不足恃者一也各鎭之防軍收布創自何時而法制漸弛貪暴轉盛大小鎭將計名而徵布照數而捧價充其妻妾之俸供其賄賂之資略以剩餘雇立鎭底閑雜人等僅爲目前使喚而已水操之期巡點之時則倩人假名孰知眞贋一有不幸則名雖千軍之鎭實無一夫之存彼雇立者亦將冒矢石而蹈湯火與鎭將同死生乎其不足恃者二也凡此二弊若不痛革則所謂鎭將有不如無臣竊以爲水軍之在山郡者陸軍之在海邑者皆令相換移定則臨急無徵發之難登船無惴慓之患至於防軍收布則有不可猝言者國制不設鎭將廩祿而使辦於士卒侵漁之弊濫觴於此今若各處鎭堡不甚緊要者皆令倂省合大然後更加區處使有廩祿而斂尺布於軍徵斗粟於卒而只令精鍊器械敎習馳射則防海之政似無如前疎虞此非臣獨見先正臣李珥建白於當時而未及施行者也惟在聖上裁擇四曰郡邑之講捍禦者何也國有郡邑非從牧民而已亦所以爲屛爲藩以禦外侮者也臣竊伏見我國大小郡邑殆近四百皆有倉廩焉皆有器械焉然而其能築城鑿池爲日後不虞之備者十無二三雖或間有城郭而纍石如墻排土如堵仍以頹不修缺不補雖三尺童子可超而踰可拚而登然則其所以有倉廩適足以齎盜糧其所以有器械適足以資寇兵也奈之何斂民粟以實倉廩損國用以成器而反不置一片城郭將使敵人據吾糧搶吾兵而侵凌吾土地人民耶夫以三韓分立之世猶能抗隋煬之强折唐宗之雄而至於我國家則壬辰南寇橫行乎八路丙子北兵突過乎千里若使其時郡皆有城縣皆有郭民不散官不潰則彼亦將狼顧狐疑而不敢進也臣故曰懲前所以毖後鑑古所以圖今令郡縣中雄府巨鎭有城處則加重修無城處則加新築小縣殘邑力不堪築城處則倂小而合大將皆地方七八十里民人六七千戶然後築斯城也鑿斯池也則邑邑皆成雄府縣縣皆成巨鎭國家形勢正如重門複墻敵雖透得一重復有一重必不敢如履無人之地其爲屛藩豈不固且密哉且各邑吏員皆割剝乎生靈各邑官員皆耗蠹乎公用今若倂小合大則吏員減而民力可舒矣官員減而國用可衍矣城池之設倉廩之移似無別般經費此非臣獨見故處士柳馨遠常慨然而著論者也議者若曰郡縣數減不足以排文蔭武出宰云爾則有不然者設官將爲人乎擇人將爲官乎將爲一時失職之徒乎將爲萬世衛國之利乎無已則有一焉中國古制一縣而旣置令又置丞又置主簿又置慰多用通仕籍者今我國郡邑亦豈無酌古參今之道乎惟在聖上裁擇五曰江倉之內移者何也我國倉庫太半在江上自龍山至西江各倉所儲粟米不知爲幾千萬斛不勞人民之力不有車馬之費自船所直納於庫中其爲平時除弊之道可謂得矣然而倘値不幸之運如壬辰之南寇橫行丙子北兵長驅則廟謨廊籌將不暇於守城彼江上倉庫旣難乎每日屯守又難乎趁時搬運能不爲跋扈者所搶擄也幾希此與古人淸野待敵之謀大相遠矣今夫閭里小民得數包之穀猶將深藏而固置以防偸竊之患何況國家輸三南之米運兩西之粟浮于海達于漢水路千里到舶于京江則反憚於十里之程不爲日後慮哉臣愚以爲城內空閑處移設江倉則其於不虞之備似爲一端惟在聖上裁擇六曰山城之儲石者何也我國家保障重地於水則沁都於山則南漢沁都四邊沮洳處或變爲坦浦今不足深恃南漢溫氏之所築也城堞堅固可比金鐵城外則嶄巖岌嶪不可拚附而上城內則深闊平穩又多水泉可容千兵萬馬雖不幸有丙子一事而爲東方天塹者獨此山城而已其中糧餉器械等節已有國家措辦臣不能殫知嘗聞山城故事則每年糶糴時令百姓從城外來者皆持一塊石然後始許入門故城中石堆纍纍相接日後有事則不多費竹箭火丸只用石塊從高打下足當百萬强弩此事雖似微細古人先機預備之意可謂切矣昇平日久人不講捍禦向來城役時堆中石塊收用略盡而糶糴時聚石之令漸又弛廢視若不甚要緊者然此豈重保障之意乎所當另加申飭而他處山城亦當一例申飭惟在聖上裁擇七曰軍制之復舊者何也古之兵制十人而有隊長三十人而有旗摠百人而有哨官五百人而有把摠一旗以下不出乎同里一哨以下不出乎十里一把以下不出乎同鄕每以四時之暇三農之隙旗鍊於里哨鍊於隣把摠輪哨而觀操鋤耰之氓孩提之童莫不慣於進退習於坐作然後聚鍊於大將之前故左右中律前後中規無臨時生疎之事矣今也不然伍在東而旗摠在西卒在南而哨官在北平生不識面目累歲不經私習忽地聚操於大將之前則惴惴慄慄東顚而西倒橫馳而直奔適足爲駭笑之資而師律有不暇論也加以自把摠至隊長爲頭目者與卒伍俱非同里素是生面各責以知面相會等禮爲唆剝之計噫彼卒伍跋涉道途褁糧留連已不堪其苦又迫於頭目之侵徵典釜賣衣冤聲載路此亦矜惻之一端臣愚以爲申飭各處一依古兵制屬隊長者不得過同里屬旗摠者不得過同隣屬哨官者不得同面屬把摠者不得過同鄕使以春秋農餘從便近私習則彼鄕邑卒伍皆可使知坐作進退之節臨機可用而頭目人等唆剝之習將不禁而自止惟在聖上裁擇八曰丁壯之補額者何也祖宗朝時則民不以軍役爲賤以騎步兵登科致位者往住有之近世以來紀綱漸頹風俗漸渝鄕邑小民稍有貲産則挾儒林而假校生之名挾吏輩而假軍官之名不然則費數三緡銅錢買忠義郞廳等假銜輒以騣帽銀纓作朝士貌樣其規避軍役之方不一而足是以軍額雖缺閑丁絶無乞丐者勒令捧疤而隨以逃走疲癃者强爲充數而因以物故村婆里嫗抱黃口之兒而逢點於官面任里正計白骨之名而徵納於民侵及乎族黨侵及乎鄕隣到處騷然使斯民襁褓負戴不安其所者專由於此也夫鄕邑之校生軍官等名目初無定額京司之忠義郞廳等假銜初無定數年年加出歲歲增置若此不已則所謂軍籍將不免一卷空冊而後已臣愚以爲另飭鄕邑若校生軍官等名目各定額數俾無濫雜之弊春秋講校生以小學講軍官以兵學居下皆令汰入軍籍另飭京司若忠義郞廳等假銜一切禁斷以前出帖則皆爲勿施以後出帖則與僞印同罪然後軍丁可得軍額可補惟在聖上裁擇右凡八條俱屬戎務今當泰平安樂之辰衆且必以爲迂論衆且必以爲妄言固知不免乎衆人之嗤笑然臣嘗讀書矣成王之世而周公猶曰詰爾戎兵以揚武王大烈康王之世而召公猶曰張皇六師無壞高祖寡命則陰雨桑土之計顧不當若是耶且臣至賤至卑矣至疏至遠矣雖若無足稱者而若祖若先則旣有勳勞於國家矣亦有戚聯於王室矣臣亦可謂喬木之後則將與國家同休而共戚矣且臣所經職名爲忠義則夫爲國盡心曰忠事君盡節曰義忠義二字亦自爲榮耀矣亦自爲寵渥矣何遽不若乎金馬之客玉堂之士而乃反自視缺然甘居於自暴自棄之科不能爲國家效一策而進一言乎漢之終軍宋之張齊賢不過當世一布衣猶能上書闕下請係南粵王頭獻策馬前條陳平戎十策況臣所經軍銜有曰宣略將軍有曰禦侮將軍則臣敢不思所以宣其略而禦其侮以補萬一於國家乎臣以至賤卑之身至疎遠之跡乃敢猥越僭踰死罪死罪臣無任云云省疏具悉所陳諸條許令廟堂粘啓稟處